Iulia Navalnaya, văduva liderului opoziției ruse Alexei Navalnîi, a declarat, marți, că Vladimir Putin nu este președintele legitim al Rusiei și că va încerca să-i convingă pe liderii mondiali să nu se așeze la masa negocierilor cu el.
Liderul de la Kremlin, Vladimir Putin, a obținut, duminică, 87,3% din voturi și un nou mandat de șase ani de președinte al Rusiei, în urma unor alegeri despre care Occidentul a spus că nu au fost corecte.
Într-un mesaj video, Iulia Navalnaya a lăudat participarea a mii de oameni din Rusia și din străinătate la protestul de duminică împotriva guvernării lui Putin. "Ne-am dovedit nouă înșine și celorlalți că Putin nu este președintele nostru", a spus Navalnaya în clipul postat pe canalul YouTube al soțului ei decedat, relatează Reuters, informează Mediafax. "Rezultatele alegerilor nu contează. Ne vom asigura că nimeni în lume nu-l va recunoaște pe Putin ca președinte legitim. Că nimeni nu se va așeza cu el la masa negocierilor", a declarat ea.
Navalnaya, în vârstă de 47 de ani, a luat parte la acțiunea de protest de duminică de la Berlin.
Cu puțin timp înainte de moartea sa într-o colonie penală din Arctica, în 16 februarie, Alexei Navalnîi a susținut ideea ca rușii să iasă în 17 martie la prânz pentru a vota împotriva lui Putin, pentru a-și anula buletinele de vot sau pur și simplu pentru a-și arăta solidaritatea cu opoziția.
Iulia Navalnaya a promis că va continua munca soțului ei. Ea și susținătorii lui Navalnîi spun că Putin este responsabil pentru moartea acestuia.
Context
Kremlinul apreciază luni, după realegerea lui Vladimir Putin cu 87% dintre voturile exprimate, că Iulia Navalnaia, care a preluat ştafeta de la soţul său defunct, opozantul Aleksei Navalnîi, şi-a pierdut "rădăcinile" şi a pierdut "pulsul" ruşilor (pe larg, aici).